OpenLLM-France/wikimedia huggingface dataset:
# Montaldo Torinese

Montaldo Torinese és un comune (municipi) de la ciutat metropolitana de Torí, a la regió italiana del Piemont, situat a uns 12 quilòmetres a l'est de Torí. A 1 de gener de 2019 la seva població era de 3.681 habitants.
Montaldo Torinese limita amb els següents municipis: Gassino Torinese, Sciolze, Marentino, Pavarolo, Chieri i Andezeno.

## Referències

* ↑ «Resident population on 1st january» (en anglès). ISTAT. [Consulta: 30 març 2020].
# Societat mercantil

La societat mercantil o societat comercial és la societat que té per objecte la realització d'un o més actes de comerç o, en general, una activitat subjecta al dret mercantil. Es diferencia d'un contracte de societat civil. Poden prendre diverses formes, la diferència de les quals radica en el grau de responsabilitat que assumeixen els socis en el cas del mal funcionament en el negoci.
Com tota societat, és un ens als que la llei reconeix personalitat jurídica pròpia i distinta dels seus membres, i que comptant també amb patrimoni propi, canalitzen els seus esforços a la realització d'una finalitat lucrativa que és comuna, amb vocació tal que els beneficis que resultin de les activitats realitzades, només seran percebuts pels seus socis.

## Elements

A les societats mercantils hi ha tres elements fonamentals: els socials, els patrimonials i els formals.

## Classificació

Les societats comercials es poden classificar amb diversos criteris, entre els quals destaquen:

### Segons el seu tipus de capital

* Capital Fix: El capital social només pot ser modificat amb una modificació dels estatuts.
* Capital Variable: El capital social pot disminuir i augmentar d'acord amb com avanci la societat.

### Segons la seva constitució

Es classifiquen en societats de capital, societats de persones i societats mixtes.

### Tipologia

* Societat Anònima
* Societat Anònima Laboral
* Societat Limitada
* Societat Col·lectiva
* Societat en Comandita
* Societat de Benefici i Interès Comú (SBIC)

## Constitució

La Constitució és l'acte mitjançant el qual una societat mercantil adquireix personalitat jurídica, i per això ha de complir amb les disposicions legals aplicables.
Les societats que no compleixin els requisits esmentats es coneixen com a Societats Irregulars.

## Referències

* 1 2 Calvet, Caterina. Manual bàsic de Banca. Sabadell: Edicions Comercials, 1999 [Consulta: 25 agost 2013].
* ↑ «El Congreso aprueba la nueva figura de la Sociedad de Beneficio de Interés Común - elEconomista.es» (en castellà). elEconomista.es. [Consulta: 3 desembre 2022].
* ↑ (castellà) Com constituir una societat mercantil, IAbogado.com.
# Kumara Sinha

Kumara Sinha (+ 1638) fou rei d'Uwa (o Uva), fill de Senarat i de Dona Catherina, i germà de Raja Sinha II.
El 1628 el rei Senarat la va erigir en un regne pel seu fill Kumara Sinha que el va administrar fins al 1635, i a la mort del pare fou rei, però supeditat al germà Raja Sinha II que governada a Senkadagala, al que aquesta posició superior havia correspost per sorteig. El 1929 una expedició del príncep Kumara Sinha va sortir de Uwa i va atacar territori portuguès durant un mes, sense que els lusitans poguessin sortir de les posicions fortificades per manca de recursos.
Kumara Sinha va morir el 1638 i Raja Sinha II va prendre possessió del seu principat d'Uwa sense compartir res amb el seu germà Wijaya Pala (Vijayapala) de Matale, com aquest demanava. Això va empènyer a Wijaya a la guerra (setembre de 1638) però Wijaya, que disposava de 8000 homes, fou derrotat i fet presoner, quedant en residència vigilada a Senkadagala. El regne d'Uwa (o Uva) va quedar unit en endavant al de Uda Rata.

## Referències

* Ceylon and the portuguese 1505 - 1658, per P.E. Pieris assistit per R.B. Naish, American Ceylon Mission Press, Tellipppalai, Ceylon.
# Philip Billing

Philip Anyanwu Billing (11 de juny de 1996) és un futbolista professional danés que juga de centrecampista per l'AFC Bournemouth anglés.

## Referències

* 1 2 «Philip Billing: Overview». Premier League. [Consulta: 2 agost 2019].
# Corneli Lèntul Cruscel·lió

Corneli Lèntul Cruscel·lió (en llatí: Cornelius Lentulus Cruscellio; tal vegada Lucius) va ser un magistrat romà del segle i aC. Era membre de la família dels Lèntuls, una família d'origen patrici, i probablement era fill de Luci Corneli Lèntul Crus.
Va ser un dels molts proscrits pels triumvirs l'any 43 aC, però va poder fugir i es va unir al Sext Pompeu, que dominava l'illa de Sicília. Allí es va retrobar amb la seva dona Sulpícia, tot i l'oposició de la mare de Sulpícia, Júlia. Pompeu el va nomenar legat per l'any següent.
Sembla que podria ser el mateix que va exercir de pretor amb posterioritat al tractat de Misè (en) (39 aC). D'altra banda, Münzer l'identifica amb el Corneli Lèntul que rebutjà una província el 44 aC, altrament Luci Corneli Lèntul, cònsol el 38 aC. Broughton creu que, efectivament, el Luci Corneli Lèntul que va ser cònsol el 38 aC era Lèntul Cruscel·lió.

## Referències

* 1 2 3 «L.? Cornelius (219, cf. 217) Lentulus Cruscellio». Digital Prosopography of the Roman Republic. King's College London.
* ↑ Smith, William (ed.). «35. Lentulus Cruscellio». A: Dictionary of Greek and Roman Biography and Mythology. Vol. II. Boston: Little, Brown and Company, 1867, p. 733.
* ↑ «Cornelius 197». A: Realencyclopädie der classischen Altertumswissenschaft.
* ↑ Broughton, T. R. S. The Magistrates of the Roman Republic. Vol. II, 1951, p. 390.
# Valentín Aller García

Valentín Aller Garcia, més conegut com a Tino Aller (Lleó, 13 d'agost de 1971) és un exfutbolista castellanolleonès, que ocupava la posició de defensa.
Va jugar en primera divisió amb l'Sporting de Gijón entre 1993 i 1996. Posteriorment, va militar al RCD Mallorca i a la Cultural Leonesa.

## Enllaços externs

* Fitxa d'Aller
# Montaldo Scarampi

Montaldo Scarampi és un municipi situat al territori de la província d'Asti, a la regió del Piemont, (Itàlia).
Montaldo Scarampi limita amb els municipis de Mombercelli, Montegrosso d'Asti i Rocca d'Arazzo.
Pertanyen al municipi les frazioni de Forn i Sant'Antonio.
# Pippi Langstrump (sèrie de televisió)

Pippi Långstrump (Pippi Calcesllargues) va ser una sèrie de televisió sueca de 1969 basada en les aventures de Pippi Långstrump, nena protagonista de les novel·les de l'escriptora sueca Astrid Lindgren. La sèrie es va rodar en 1968 i consta de tretze capítols, el primer d'ells es va emetre en la televisió sueca SVT 1 el 8 de febrer de 1969.
Tots els capítols de la sèrie estan rodats a Visby, a l'illa de Gotland (Suècia), l'illa més gran del mar Bàltic. La protagonista, Pippi Calcesllargues, la interpreta l'actriu sueca Inger Nilsson, qui també canta el tema d'inici de la sèrie Här Kommer Pippi Långstrump. La sèrie va ser un èxit mundial i ha estat retransmesa en diferents cadenes de televisió.
La sèrie fou emesa en castellà el 1974 i la protagonista fou doblada per la catalana Maria Dolores Gispert. L'actriu protagonista també fou guardonada amb un TP d'Or 1974.

## Episodis

* "Pippi flyttar in i Villa Villekulla" (Pippi s'instal·la a Vila Kunterbunt)
* "Pippi går i affärer" (Pippi va de compres)
* "Pippi är sakletare och går på kalas" (Pippi va a una festa)
* "Pippi ordnar en utflykt" (Pippi va d'excursió)
* "Pippi får besök av tjuvar" (Pippi rep una visita estranya)
* "Pippi går på tivoli" (Pippi va a la fira)
* "Pippi i den första snön" (Pippi i les primeres neus)
* "Pippis jul" (El Nadal de Pippi)
* "Pippi hittar en spunk" (Pippi i el spunk)
* "Pippis ballongfärd" (Pippi va en globus)
* "Pippi är skeppsbruten" (Pippi va a una illa solitària)
* "Pippi håller avskedskalas" (Pippi s'acomiada)
* "Pippi går ombord" (Pippi i els pirates)

## Repartiment

* Pippi Calcesllargues - Inger Nilsson
* Annika Settergren - Maria Persson
* Tommy Settergren - Pär Sundberg
* Miss Prysselius - Margot Trooger
* Kling - Ulf G. Johnsson
* Klang - Göthe Grefbo
* Dunder-Karlsson - Hans Clarin
* Blom - Paul Esser
* Senyora Settergren - Öllegård Wellton
* Senyor Settergren - Fredrik Ohlsson
* Efraim Langstrump (pare de Pippi) - Beppe Wolgers

## Referències

* ↑ Filming locations for "Pippi Långstrump"
* ↑ http://www.astridlindgren.com/en/verken/sangerna/pippi-longstocking Arxivat 2021-10-03 a Wayback Machine.
* ↑ Mor Maria Dolors Gispert, la dobladora de 'Pippi Calcesllargues'

## Enllaços externs

* Reunió del repartiment el 2005 (alemany)
# Kumara

Kumara és un gènere amb dues espècies de plantes fanerògames de la subfamília de les asfodelòidies, autòctones de la província del Cap Occidental de Sud-àfrica.

## Separació de l'Aloe

Els estudis filogenètics van indicar que les dues espècies que eren tradicionalment classificades com a membres del gènere Aloe eren genèticament diferents i comprenien un clade sencer separat. Les dues espècies que van ser separades del gènere Aloe van ser posades en un gènere separat, donant-los el nom que van tenir abans, Kumara.
No obstant això, s'han registrat híbrids intergenèrics entre Kumara i almenys un altre gènere de la subfamília de les asfodelòidies, Gonialoe. L'híbrid resultant, publicat inicialment com un híbrid infragenèric entre les dues espècies d'Aloe, ara es designa com un híbrid intergenèric del nou nototàxon × Gonimara.

## Taxonomia

Són acceptades dues espècies a partir de l'octubre de 2017:
| Imatge | Nom científic | Distribució |
| | Kumara haemanthifolia (Marloth & A.Berger) Boatwr. & J.C.Manning, syn. Aloe haemanthifolia | Cap Occidental, Sud-àfrica |
| | Kumara plicatilis (L.) G.D.Rowley, syn. Aloe plicatilis | Cap Occidental, Sud-àfrica |
Les dues espècies tenen una disposició dística única (com si fos un ventall) de les seves fulles grises en forma de corretja de rellotge. Les dues també són autòctones d'aproximadament la mateixa àrea de muntanyes a la cantonada sud-oest del Cap Occidental, Sud-àfrica, però, Kumara plicatilis, la qual tendeix a tenir port arbori, se sol trobar en els vessants més baixos de les muntanyes, mentre que Kumara haemanthifolia, la qual generalment tendeix a tenir un port petit sense gaire tija, se sol trobar en els cims més alts.

## Referències

* ↑ http://biotaxa.org/Phytotaxa/article/view/phytotaxa.115.2.5
* ↑ http://succulent-plant.com/families/aloaceae.html
* ↑ https://www.academia.edu/4131476/An_augmented_molecular_phylogeny_and_classification_of_Asphodelaceae_subfamily_Alooideae_towards_a_resolution_of_the_prickly_issue_of_polyphyly_in_the_alooids
* ↑ × Gonimara - IPNI
* ↑ «Smith GF, Figueiredo E, Molteno S (2018) ×Gonimara Gideon F.Sm. & Molteno (Asphodelaceae): a new nothogenus name for the artificial hybrid, ×Gonimara corderoyi (A.Berger) Gideon F.Sm. & Molteno, between the alooid species Gonialoe variegata and Kumara plicatilis, two southern African endemics. Bradleya, 36, 51-58». Arxivat de l'original el 2018-09-06. [Consulta: 24 desembre 2020].
* ↑ «Cerca de Kumara». World Checklist of Selected Plant Families. Reial Jardí Botànic de Kew. Arxivat de l'original el 2018-10-13. [Consulta: 24 desembre 2020].
* ↑ http://redlist.sanbi.org/species.php?species=7077-2
* ↑ http://redlist.sanbi.org/species.php?species=7077-3
# Simplici de Saragossa

Simplici fou bisbe catòlic de Saragossa a finals del segle vi. Es creu que fou consagrat més o menys l'any 586, després de la mort del rei visigot arrià Leovigild, ja en regnat de Recared. Consta la seva assistència al III Concili de Toledo de l'any 589. Alguns autors també el fan participant en el IV Concili l'any 592. però sembla que el que va estar present en aquest fou el bisbe Simplici d'Urgell, del qual s'esmenta el nom a les actes sense indicar la seu, el que va provocar l'error. Alguns historiadors pensen que ja podia ser bisbe vers 584 i l'esmenten com a present a la mort de Leovigild i a la seva conversió al catolicisme, però la base és la falsa crònica de Jerónimo Román de la Higuera que va atribuir al bisbe Marc Màxim.

## Referències

* ↑ Martín Carrillo, Catalogo de los obispos de Zaragoza, pp. 228-229.
* ↑ Manuel Risco, España sagrada, vol. XXX, pp. 137-138.
* ↑ Lamberto de Zaragoza, Teatro histórico de las iglesias del reyno de Aragón, tomo II, pp. 130-131.

## Bibliografia

* Manuel Risco: España sagrada, vol. XXX, pàgs. 137-138.
# Corneli Lèntul (pretor 137 aC)

Corneli Lèntul (en llatí: Cornelius Lentulus) va ser un magistrat romà del segle ii aC.
Corneli va ser pretor a Sicília en un any de la dècada del 130 aC, possiblement el 137 aC, durant la revolta d'esclaus que hi va haver en aquesta illa (139-135 aC). Corneli, com els pretors dels anys anteriors i següents, va patir una derrota humiliant contra Èunous, i el 134 aC va haver d'intervenir el cònsol Gai Fulvi Flac.
Els fets són coneguts per mitjà del text de Florus, que no és gaire precís ni acurat i no permet identificar bé els pretors del període de la revolta, de manera que no es coneix ni el parentiu de Corneli ni el seu prenom. Es podria tractar del pare de Gneu Corneli Lèntul, cònsol el 146 aC, o bé de Luci Corneli Lèntul, cònsol el 130 aC, per ventura també el mateix que va ser legat a Macedònia el 168 aC.

## Referències

* ↑ Smith, William (ed.). «14. Cornelius Lentulus». A: Dictionary of Greek and Roman Biography and Mythology. Vol. II. Boston: Little, Brown, and Company, 1867, p. 730.
* 1 2 Broughton, Thomas Robert Shannon. Magistrates of the Roman Republic. Vol. I. American Philological Association, 1951. «The names of the series of Praetors who held command in Sicily during the slave revolt until a Consul was sent in 134 depends on the unsatisfactory list given by Florus (2.7.7) [...]»
* ↑ «Cornelius 172». A: Realencyclopädie der classischen Altertumswissenschaft.
# Vinita Terrace

Vinita Terrace és una població dels Estats Units a l'estat de Missouri. Segons el cens del 2000 tenia 292 habitants.

## Demografia

Segons el cens del 2000, Vinita Terrace tenia 292 habitants, 117 habitatges, i 85 famílies. La densitat de població era de 1.879 habitants per km².
Dels 117 habitatges en un 29,1% hi vivien nens de menys de 18 anys, en un 47,9% hi vivien parelles casades, en un 21,4% dones solteres, i en un 26,5% no eren unitats familiars. En el 23,1% dels habitatges hi vivien persones soles el 6% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,5 i el nombre mitjà de persones que vivien en cada família era de 2,93.
Per edats la població es repartia de la següent manera: un 22,9% tenia menys de 18 anys, un 7,5% entre 18 i 24, un 26% entre 25 i 44, un 30,5% de 45 a 60 i un 13% 65 anys o més.
L'edat mediana era de 42 anys. Per cada 100 dones de 18 o més anys hi havia 82,9 homes.
La renda mediana per habitatge era de 46.250 $ i la renda mediana per família de 56.250 $. Els homes tenien una renda mediana de 47.500 $ mentre que les dones 28.125 $. La renda per capita de la població era de 23.752 $. Entorn del 5% de les famílies i el 7,9% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Vinita Terrace». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 8 agost 2010].
* ↑ «Geographic Comparison Table- Vinita Terrace». American Fact Finder. Oficina del Cens dels Estats Units, 12-01-2010. Arxivat de l'original el 2010-08-20. [Consulta: 8 agost 2010].
# Miquel Martorell Pou

Miquel Martorell Pou (Lloseta, 24 de novembre de 1937) va ser un ciclista mallorquí que va competir en la pista i en ruta.
Va participar en l'Olimpíada de Roma en la modalitat de persecució per equips. Va guanyar dues medalles en els Jocs del Mediterrani de 1959 celebrats a Beirut, i es proclamà 2 cops campió d'Espanya en diferents modalitats.

## Palmarès

* 1958
** Campió d'Espanya per regions (amb Joan Vicens i Antoni Carreras)
** 1r al Cinturó ciclista de Catalunya i vencedor de 2 etapes
* 1959
** Medalla d'or als Jocs del Mediterrani de Beirut en ruta per equips.
** Medalla de bronze als Jocs del Mediterrani de Beirut en ruta.
** Campió d'Espanya de persecució

## Enllaços externs

* Palmarès complet a Ciclistas de Mallorca de Miguel Vidal i Mateo Flaquer, Arxivat 17-11-2009 a Wayback Machine.
* Fitxa a sitiodeciclismo.net
# Legió II Traiana Fortis

La Legió II Traiana Fortis va ser una legió romana creada per l'emperador Trajà l'any 105, juntament amb la legió XXX Ulpia Victrix, per a les campanyes de Dàcia. Es tenen registres de la II Traiana Fortis fins a mitjan segle v. L'emblema de la legió era el semidéu Hèrcules.
L'any 115, la II Traiana Fortis s'incorporà al gran exèrcit de la campanya de Trajà contra l'imperi part. L'any 117 la legió va ser destinada a Judea, per assegurar la pau després de la Guerra de Kitus, la segona de les guerres judeo-romanes, que acabava de ser sufocada. L'any 125 la legió va ser enviada a Egipte per primera vegada, on va compartir campament a Nicòpolis (prop d'Alexandria) amb la XXII Deiotariana. Entre els anys 132 i 136 va tornar a Judea per sufocar una altra revolta.
L'any 194 la legió va donar suport a la revolta de Pescenni Níger, governador de la província romana de Síria, però al final va canviar de bàndol i es va posar al costat del futur emperador Septimi Sever, fet que va decantar clarament l'equilibri de forces en favor de Sever. A principis del segle iii va participar en les campanyes de Caracal·la contra les tribus germàniques i va rebre el nou cognomen de Germanica.
Segons la Notitia Dignitatum a principis del segle v, la II Traiana Fortis va ser traslladada a Apollonopolis Magna, al sud d'Egipte i va servir sota el comandament del comes limitis Aegypti.

## Referències

* ↑ Le Bohec, Yann; Catherine Wolff. Les légions de Rome sous le Haut-Empire. Lió: De Boccard, 2000, p. 359-363. ISBN 9782904974199.

## Vegeu també

* Iuliopolis Aegypti

## Enllaços externs

* Jona Lendering. Legio II Traiana Fortis. A: Livius.org [Consulta 20 d'octubre de 2022]
# Piotr Przydział

Piotr Przydział (Sędziszów Małopolski, Voivodat de Subcarpàcia, 15 de maig de 1974) va ser un ciclista polonès, professional del 1999 al 2008. En el seu palmarès destaquen un Campionat nacional en ruta i dos en Campionat nacional en contrarellotge. També va guanyar la Volta a Polònia del 2000.

## Palmarès

* 1991
** 1r a la Małopolski Wyścig Górski
* 1998
** Campió de Polònia en contrarellotge
** 1r al Gran Premi des Foires d'Orval
* 1999
** Vencedor d'una etapa a la Volta a Portugal
** Vencedor d'una etapa a la Cursa de la Pau
* 2000
** 1r a la Volta a Polònia
* 2001
** Campió de Polònia en contrarellotge
** 1r a la Majowy Wyścig Klasyczny-Lublin
** 1r al Bałtyk-Karkonosze Tour
** 1r al Gran Premi Weltour
** Vencedor de 2 etapes a la Małopolski Wyścig Górski
* 2002
** Vencedor de 2 etapes a la Cursa de la Pau
* 2003
** Campió de Polònia en ruta
* 2004
** 1r a la Szlakiem Grodów Piastowskich i vencedor d'una etapa
** 1r a la Majowy Wyścig Klasyczny-Lublin
* 2005
** 1r al Gran Premi Kooperativa

### Resultats al Giro d'Itàlia

* 2003. Abandona (6a etapa)

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
# Keyhole Markup Language

Keyhole Markup Language (amb acrònim anglès KML) és una notació XML per expressar anotacions i visualitzacions geogràfiques en mapes bidimensionals i navegadors tridimensionals de la Terra. KML es va desenvolupar per utilitzar-lo amb Google Earth, que originalment es va anomenar Keyhole Earth Viewer. Va ser creat per Keyhole, Inc, que va ser adquirit per Google el 2004. KML es va convertir en un estàndard internacional de l'Open Geospatial Consortium el 2008. Google Earth va ser el primer programa capaç de veure i editar gràficament fitxers KML, però altres projectes com Marble han afegit suport KML.
El fitxer KML especifica un conjunt de característiques (marca de lloc, imatges, polígons, models 3D, descripcions textuals, etc.) que es poden mostrar als mapes en programari geoespacial que implementa la codificació KML. Cada lloc té una longitud i una latitud. Altres dades poden fer que una vista sigui més específica, com ara la inclinació, el rumb o l'altitud, que conjuntament defineixen una "vista de càmera" juntament amb una marca de temps o un interval de temps. KML comparteix part de la mateixa gramàtica estructural que Geography Markup Language (GML). Algunes dades KML no es poden visualitzar a Google Maps o al mòbil.
Els fitxers KML es distribueixen molt sovint com a fitxers KMZ, que són fitxers KML comprimits amb una extensió .kmz. El contingut d'un fitxer KMZ és un document KML arrel únic (nocionalment "doc.kml") i, opcionalment, qualsevol superposició, imatges, icones i models 3D COLLADA als quals es fa referència al KML, inclosos els fitxers KML enllaçats a la xarxa. El document KML arrel per convenció és un fitxer anomenat "doc.kml" al nivell del directori arrel, que és el fitxer carregat en obrir-se. Per convenció, el document KML arrel es troba al nivell arrel i els fitxers de referència es troben en subdirectoris (per exemple, imatges per a la superposició).
Un exemple de document KML és:

## Referències

* ↑ «OGC Approves KML as Open Standard» (en anglès). OpenGeospatial.org, 14-04-2008. [Consulta: 20 novembre 2018].
* ↑ «KML» (en anglès). OpenGeospatial.org. [Consulta: 20 novembre 2018].
* ↑ «KML Support in Marble» (en anglès). Marble.KDE.org. [Consulta: 20 novembre 2018].
* ↑ «KML Content Isn't Available in Google Maps» (en anglès). Support.Google.com. Google Inc.. Arxivat de l'original el 2016-04-26. [Consulta: 26 gener 2020].
* ↑ «KMZ Files» (en anglès). [Consulta: 16 desembre 2009].
# Simplesita

La simplesita és un mineral de la classe dels arsenats, que pertany i dona nom al grup simplesita de minerals. Va ser anomenada així per Johan Friedrich August Breithaupt l'any 1837 del grec sin, amb, i plesiazein, agrupar-se, degut a la seva relació amb altres minerals.

## Característiques

La simplesita és un arsenat de ferro, que cristal·litza en el sistema triclínic. Forma cristalls petits i allargats, generalment imperfectes. Es poden trobar agregats esfèrics d'estructura radial. La seva duresa a l'escala de Mohs és de 2,5. És un mineral dimorf de la parasimplesita, amb la qual pot aparèixer formant intercreixements. El ferro (Fe$^{2+}$) que conté es pot oxidar a un grau significatiu a Fe$^{3+}$ (ferrisimplesita) amb un canvi adjunt en el color i propietats òptiques anàlogues a la vivianita.
Segons la classificació de Nickel-Strunz, la simplesita pertany a «08.CE: Fosfats sense anions addicionals, amb H₂O, només amb cations de mida mitjana, RO₄:H₂O sobre 1:2,5» juntament amb els següents minerals: chudobaïta, geigerita, newberyita, brassita, fosforrösslerita, rösslerita, metaswitzerita, switzerita, lindackerita, ondrušita, veselovskýita, pradetita, klajita, bobierrita, annabergita, arupita, barićita, eritrita, ferrisimplesita, hörnesita, köttigita, manganohörnesita, parasimplesita, vivianita, pakhomovskyita, cattiïta, koninckita, kaňkita, steigerita, metaschoderita, schoderita, malhmoodita, zigrasita, santabarbaraïta i metaköttigita.

## Formació i jaciments

Es troba en zones d'oxidació dels dipòsits hidrotermals que contenen arsènic. Sol trobar-se associada a altres minerals com: escorodita, roselita, farmacosiderita, parasimplesita, eritrita i annabergita. Als territoris de parla catalana ha estat descrita a la mina Atrevida (Vimbodí i Poblet, Conca de Barberà).

## Grup de la simplesita

El grup de la simplesita de minerals és un grup de fosfats i arsenats triclínics integrat per tres espècies, molt relacionat amb el grup vivianita.
| Espècie | Fórmula |
| Ferrisimplesita | Fe$^{3+}$₃(AsO₄)₂(OH)₃·5H₂O |
| Metaköttigita | (Zn,Fe,Fe)₃(AsO₄)₂·8(H₂O,OH) |
| Simplesita | Fe$^{2+}$₃(AsO₄)₂·8H₂O |

## Referències

* ↑ «Symplesite» (en anglès). Mindat. [Consulta: 6 gener 2015].
* 1 2 «Symplesite Group» (en anglès). Mindat. [Consulta: 6 gener 2015].
* ↑ Viñals, J.; Bareche,E.y Coca, J. «Mines de Catalunya, Vimbodí (II)». Mineralogistes de Catalunya, 4, 1990, pàg. 213-227 [Consulta: 5 febrer 2024].

## Enllaços externs

* Galeria d'imatges de simplesites (anglès)